Roekeloos.co.za: Anna, dogter van Engela van Bengale
Therese Benade is 'n afstammeling van die elfde generasie van Anna de Koning, die dogter van die bekende Engela van Bengale, wat 'n slavin was in die huishouding van Jan van Riebeeck. In dié tekstuurryke verhaal herskep sy die fassinerende lewe aan die Kaap in die sewentiende eeu. Sy laat herleef talle interessante personasies, vanaf Eva van Meerhof - ofte wel Krotoa de Cochoqua - tot verskeie kommandeurs en besoekers. Die verhaal dring geleidelik deur tot in die brandpunt van Annie de Koning se bestaan. Beide sy en haar moeder onderskei hulle deur hulle innerlike vuur, intelligensie, en die smagting na méér.... die vlieërs van hulle ambisie sweef inderdaad hoog in die blou Kaapse lug. Wanneer Mooi Annie die soldatehart verower van die aantreklike Sweed, Olof Bergh, loop haar beker oor - van soet én suur.
Soos sy die een uitdaging na die ander onverskrokke tegemoetgaan, besef ons dat die bloudruk vir die gees van 'n vrou die afgelope 350 jaar nog g'n jota of titel verander het nie.
Die boeiende verhaal, wat herinnener aan Pieternella van die Kaap, en Eilande, word gevoed deur die skrywer se noukeurige navorsing in museums en argiewe. Sy herroep die Kaapse samelewing met geur en klank, terwyl ons die tweespalt en selfverwesenliking, teëspoed en vervulling, lyding en lotgevalle meemaak wat maar deur al die tye nog deel is van ons menslikheid.